GiliGold/VAD_KnessetCorpus huggingface dataset:
משה גפני: דובר קודם על כך שצריך ערבות מדינה לחברת החשמל.
משה גפני: אנחנו מוציאים סדר יום לישיבת הוועדה ואנחנו לא מובטלים, אבל פתאום באמצע השבוע אחרי שמוציאים סדר יום, אני מתחיל לקבל פניות מראש הממשלה דרומה.
משה גפני: הולכים להעלות מחירים, חייבים ערבות.
משה גפני: אני לא מבין, אם אתם לא יודעים לעבוד, לכו, הרי כולם עוברים מעבודה בממשלה לחברות פרטיות ומקבלים הרבה יותר כסף.
משה גפני: אני לא מוכן יותר לעבודה הזאת.
משה גפני: דברים שמתוכננים מראש.
משה גפני: לא פרצה מלחמה ברוך השם.
משה גפני: הערבות הזאת הייתה צריכה להיות כאן בזמן.
משה גפני: במה עסוקים במשרד האוצר?
משה גפני: בהדלפות נגד החרדים.
משה גפני: אני צריך להביא את זה עכשיו לדיון.
משה גפני: אני אגיד לשר מי זה שהדליף מהלשכה המשפטית של משרד האוצר.
משה גפני: תביאו את הדברים בזמן, תעסקו בדברים שבסמכותכם ואז נוכל לדון.
משה גפני: היות ואני מגלה אחריות וחברי הוועדה מגלים אחריות, אז הבאנו את זה והוספנו את זה לסדר היום.
שכיב מוראד שנאן: אדוני היושב ראש, אני מבקש בעניין הזה רשות דיבור וסבלנות.
משה גפני: בסדר אבל קודם הם יציגו את הבקשה ואחר כך תקבל את רשות הדיבור.
אודי אדיר: אודי אדירי, אגף התקציבים, משרד האוצר, מרכז אנרגיה.
אודי אדיר: למעשה חלק מהדברים הזכרנו בדיון הקודם אבל כתוצאה מהמשבר החמור בתחום הדלקים שהביא לגידול משמעותי בעלויות הדלקים של חברת חשמל, גידול של למעלה מעשרה מיליארד שקלים, ואפילו הרבה יותר, בשנת 2012 בלבד, משבר שנובע בעיקר משני גורמים עיקריים כאשר האחד הוא הפסקת אספקת הגז המצרי והשני הוא הידלדלותו המוגברת של מאגר ים תטיס, חברת החשמל שורפת דלקים חלופיים והעלות העודפת היא למעלה מעשרה מיליארד שקלים וזאת אחרי שננקטה כבר שורה ארוכה של פעולות על ידי הממשלה ועל ידי החברה על מנת למזער את הנזק.
אודי אדיר: בראשית השנה הגיעו למעשה הממשלה, החברה ורשות החשמל לאיזשהו מתווה משותף לטיפול במשבר הזה שעיקרו היה פריסת העלאה תעריפית בגין העלות העודפת על פני שלוש שנים, על מנת שהתעריף לא יעלה בבת אחת בשיעור מצטבר שיכול היה להגיע ללמעלה מחמישים אחוזים.
אודי אדיר: למעשה נפרסה העלאת התעריפים על פני שלוש שנים.
אודי אדיר: ננקטה שורה ארוכה של צעדים גם על ידי המדינה, גם על ידי רשות החשמל וגם על ידי החברה, בין היתר הפחתת מסים, דחיית מסים, שחרור כספים מפיקדונות חירום של רשות החשמל, שחרור כספים מפיקדונות עובדים בחברת החשמל, צעדי התייעלות של החברה ועוד דברים אחרים כאשר כל אלה באו על מנת למזער את הנזק.
אודי אדיר: בסופו של דבר סוכם שהעלות העודפת של מימון הדלקים, לאחר שננקטו כל הפעולות שלהן התחייבו הצדדים, תגובה על ידי הממשלה שתעמוד מאחורי החברה במימון עלויות החברה העודפות שיש לה השנה בעיקר בגין רכישת סולר ומזוט במקום גז טבעי.
משה גפני: מה היו הבעיות הלילה?
אודי אדיר: אני אגיע לזה.
אודי אדיר: אני מיד אתייחס.
משה גפני: אבל היו בעיות בלילה.
אודי אדיר: אני אתייחס לזה.
אודי אדיר: תכף תראה איך זה משתלב בדבריי.
אודי אדיר: המדינה התחייבה לעמוד מאחורי החברה.
אודי אדיר: המשמעות של האמירה הזאת היא שהמדינה עומדת מאחורי החברה בגיוס הכספים ובמקרה הזה אנחנו מדברים על ערבות מדינה שביחד עם המיליארד וחצי שקלים שכבר נתנו מגיעה לסכום כולל של ארבעה וחצי מיליארד שקלים.
אודי אדיר: המדינה גם התחייבה בפני החברה להעמיד פתרונות נוספים למימון עלות הדלקים העודפת.
אודי אדיר: נכון לרגע זה אנחנו כבר מכירים עלות עודפת צפויה של למעלה ממיליארד שקלים נוספים שהמדינה התחייבה לעמוד מאחורי החברה גם במימון העלות הזאת, בין אם בערבות ובין אם באמצעי אחר.
אודי אדיר: יותר מזה אני אומר שמשבר הדלקים הוא דבר שההתנהלות שלו היא בלתי צפויה.
אודי אדיר: ים תטיס הוא מאגר בימיו האחרונים ובהחלט הוא יכול להידרדר עוד יותר ואז נידרש לסכומים נוספים, אני לא יודע אם בערבות אבל בכל צורה שבה הממשלה תמצא לנכון לעמוד מאחורי החברה כפי שהתחייבה.
אודי אדיר: הערבות הזאת בבסיסה מיועדת להנפקה ציבורית כשההנפקה הציבורית מבוצעת על בסיס תשקיף ואכן בהקשר הזה של התשקיף, יש דיונים מול רשות לניירות ערך ואתמול בלילה התגלו קשיים באשר לאישור התשקיף.
אודי אדיר: בכל מקרה, הבקשה מהוועדה היא לאשר ערבות מדינה בסך של שלושה מיליארד שקלים שתמומש כך או אחרת כנגד תשקיף כזה או אחר.
שכיב מוראד שנאן: זה סוף הדרך בערבויות.
אודי אדיר: זה לא סוף הדרך.
אודי אדיר: אני לא יודע להגיד אם זה סוף הדרך בערבויות.
אודי אדיר: אנחנו מחויבים לעמוד מאחורי החברה בעלות הדלקים העודפת וצריך לראות מה יקרה לעלויות הדלקים בהמשך השנה.
אודי אדיר: יתכן שיהיו ערבויות ויתכן שיהיו דברים אחרים והם לא יהיו ערבויות.
אודי אדיר: לא אמרתי שיהיו עוד ערבויות אלא אמרתי שהמדינה מחויבת לעמוד מאחורי החברה וזה יכול להיות באמצעים אחרים שהם לא ערבות.
אודי אדיר: ערבות, כרגע מה שניתן, זה מה שכרגע עומד על הפרק.
משה גפני: אתם מבקשים את הערבות גם כדי לתת הנחות לאוכלוסיות המנויות בחוק.
אודי אדיר: באשר לאוכלוסיות המנויות בחוק, לבקשתך הכנו כאן נייר מפורט שאני אשמח להעביר אותו אליך בסוף הדיון וגם להציג והוא מסביר מה הפעולות שעשו בתחום האוכלוסיות החלשות כי ביקשת שנגיע לדיון הזה מוכנים.
משה גפני: מה הולך לקרות עם זה?
אודי אדיר: על פי החוק, כפי שלפחות היה עד לפני מספר חודשים, הייתה רשימה של אוכלוסיות חלשות, אוכלוסיות שהיו זכאיות להנחה, כשסך ההנחה הכולל, אם כל האוכלוסיות היו מממשות אותה, היה מתקרב לתקרה האמורה בחוק שהיא כאחוז וחצי מתעריף החשמל, כ-300 מיליון שקלים.
אודי אדיר: בפועל הניצול היה רק של 0.6 אחוז.
משה גפני: אמרת לי 0.7 אחוז.
אודי אדיר: אני מקריא מהנתונים וגם הם מתעדכנים.
אודי אדיר: אלה הנתונים שיש בידינו, 0.6 אחוז.
אודי אדיר: יש גם עיגולים וזה אומר שזה 0.6 ומשהו.
משה גפני: ציינת את זה בישיבה ואני מאוד התרגזתי על זה.
אודי אדיר: בצדק.
משה גפני: אמרתי שצריך לסגור את משרד האנרגיה ובאו אלי בטענות למה אמרתי את זה.
משה גפני: אני אמרתי את זה בגלל כמה סיבות והתברר שביום האחרון של כנס החורף הועבר החוק של הוספת האוכלוסיות.
משה גפני: אמרתי לשר האנרגיה שאנחנו עבדנו כאן על המים ואנחנו בוועדה עשינו בלי שיש לנו מנגנון גדול של משרד ממשלתי גדול.
משה גפני: תאמר לי בבקשה מה עם האוכלוסיות הזכאיות להנחה.
אודי אדיר: אני אומר.
אודי אדיר: אנחנו באמת סברנו שזה צריך להיות תהליך עבודת מטה ממשלתית ובסופו של דבר זה הוכרע כאן בכנסת וזה הוכרע באופן שקודם כל בשורה התחתונה מספר הזכאים גדל משמעותית והוא כ-309 אלף ביחס ל-236 אלף.
אודי אדיר: במידה שכל האוכלוסיות האלה יממשו את זכאותן, אנחנו אפילו נהיה בחוסר של כשבעים מיליוני שקלים ועל כן החוק גם קובע מנגנון מה קורה אם באמת כולם מממשים.
אודי אדיר: לגבי האוכלוסיות שנוספו.
אודי אדיר: אני אציין את האוכלוסיות שנוספו, אבל לפני כן אני רק אומר שנעשו מספר צעדים בהמשך לדרישת הכנסת.
אודי אדיר: קודם כל, תוקן החוק ונוספו אוכלוסיות בהיקף מאוד משמעותי.
אודי אדיר: הדבר השני שנעשה – ואני חושב שזה על פי דרישה שלך אדוני – בחשבונות החשמל של חודש יוני, רשות החשמל דרשה מחברת החשמל לצרף עלונים שמסבירים לכולם מי זכאי להנחות והדבר הזה יצוין ויצורף לחשבונות החשמל של חודש יוני, אני מניח ומקווה, בצורה שתהיה ברורה ולא באותיות קטנות.
אודי אדיר: מעבר לכך, הביטוח הלאומי עצמו שלח מכתבים לאוכלוסיות החלשות על מנת ליידע אותן.
אודי אדיר: דבר שלישי שנעשה, כפי שנמסר לי, זה שהמשרד לאזרחים ותיקים העמיד מוקדנים טלפוניים שמתקשרים לפחות לאוכלוסיות של אזרחים ותיקים על מנת ליידע אותם בזכות שלהם ובאופן דומה גם פועלת הרשות לניצולי שואה.
אודי אדיר: לכן אנחנו סבורים שמעבר להגדלת האוכלוסייה בשיעור של כ-25 אחוזים, נעשו גם פעולות להגברת המודעות ואנחנו סבורים שהם יביאו למיצוי.
אודי אדיר: צריך לומר כאן שזה נכון שאנחנו לא מתכוננים לחרוג ממגבלת החוק, אבל גם היישום של מגבלת החוק, אותו אחוז וחצי, יביא לעלייה בתעריף החשמל לציבור כולו.
אודי אדיר: את זה צריך להבין.
אודי אדיר: אם באמת אותן אוכלוסיות יממשו את זכותן על פי חוק, ואנחנו מקווים שזה יקרה, זה יביא לעלייה בתעריף החשמל של קרוב לאחוז ואת זה צריך להכיר ולדעת.
אודי אדיר: כמובן על פי החוק.
משה גפני: תגיד לגבי הזכאים.
אודי אדיר: זאת מטרת החוק, זאת רוח החוק וזה יכול להביא להתייקרות של עד אחוז בתעריף החשמל.
אודי אדיר: אוכלוסיות שנוספו הן האוכלוסיות הבאות.
אודי אדיר: אני אקריא את כל האוכלוסיות הזכאיות.
אודי אדיר: יש אוכלוסייה של קשישים מקבלי הבטחת הכנסה, כ-187 אלף אנשים.
אודי אדיר: אוכלוסייה של נכים קשישים מקבלי הבטחת הכנסה, כ-40 אלף זכאים נוספים.
אודי אדיר: אוכלוסייה של ניצולי שואה נזקקים, אוכלוסייה שנוספה, כ-10,000 אנשים.
אודי אדיר: אוכלוסייה של נכים מקבלי שר"מ, כ-17 אלף אנשים שנוספו.
אודי אדיר: אוכלוסייה של ילדים נכים, כ-8,600 ילדים.
שכיב מוראד שנאן: בית שיש בו ילד נכה, לאיזו הנחה זכאי?
אודי אדיר: שיעור ההנחה הוא אחיד לכולם.
אודי אדיר: שיעור ההנחה הוא חמישים אחוזי הנחה עד לצריכה של 400 קוטש לחודש.
משה גפני: כמה ילדים נכים יש?
אודי אדיר: 8,619.
משה גפני: מאיפה יש לך את הנתון הזה?
אודי אדיר: אלה הנתונים שאנחנו קיבלנו, רובם מהביטוח הלאומי, אבל אמרתי שאנחנו לא עשינו את עבודת המטה אלא אנחנו רק עוקבים אחריה.
משה גפני: מאיפה יש לכם את זה?
אודי אדיר: אני יכול לבדוק.
משה גפני: לא, אל תבדוק.
משה גפני: אגף התקציבים נתן נתון אחר לגבי המים.
אודי אדיר: אימהות חד הוריות מקבלות הבטחת הכנסה עם למעלה משלושה ילדים, 2,847.
אודי אדיר: משפחות מקבלות הבטחת הכנסה עם מעל ארבעה ילדים, 11,132.
אודי אדיר: אדם סיעודי בעל תלות מוחלטת, 30,500.
אודי אדיר: חיילים משוחררים בודדים, 2,700.
אודי אדיר: סך הכול אוכלוסייה של 309,672 אזרחים.
משה גפני: כולם מקבלים את אותה הנחה?
אודי אדיר: כולם מקבלים את אותה הנחה.
אודי אדיר: חמישים אחוזי הנחה על 400 הקוטש הראשונים.
אודי אדיר: המשמעות של זה בכסף במשך חודש היא כמאה שקלים כי 400 קוטש זה כמאתיים שקלים, חמישים הנחה זה כמאה שקלים הנחה על החשבון החודשי.
משה גפני: אבל אם הוא משתמש ביותר חשמל?
אודי אדיר: ההנחה היא על הבסיס וכל מה שמעבר לתעריף, הוא רגיל.
משה גפני: חבר הכנסת שכיב.
שכיב מוראד שנאן: אדוני היושב ראש, אני לא אוהב לשפוך את התינוק עם המים.
שכיב מוראד שנאן: גם לי יש אחריות לאומית ואני גם בעד שהשלטר יישאר מורם ואני רוצה שחברת החשמל תמשיך לתת את השירות לכלל הציבור.
שכיב מוראד שנאן: אבל אני מבקש לקיים דיון על כך שחברת החשמל מורחת אותנו כל הזמן ובאופן עקבי.
שכיב מוראד שנאן: באים לכאן עם אקדח לרקה ואומרים שאם לא נאשר את הכסף, יורידו את השלטר ואם לא נאשר את הערבויות, תהיה קטסטרופה.
שכיב מוראד שנאן: מסבירים לנו את כל הדברים האלה.
שכיב מוראד שנאן: אנחנו הולכים למנכ"ל חברת החשמל ולצוות המוביל שם – כבר לפני שבוע אני כבר הוצאתי מכתב קשה מאוד ליושב ראש הדירקטוריון כולל לכל חברי הדירקטוריון של חברת החשמל עם העתק אליך והעתק לראש הממשלה כי פשוט חברת החשמל לא מכבדת את החלטות הממשלה.
שכיב מוראד שנאן: קטונתי מלהעמיק בבחינת הסיבות לגירעונות בנוסף לפיצוץ של צינור הגז המצרי וכל מה שקורה שם, אבל יש דברים שחייבים לתת עליהם פעם אחת מענה בצורה מסודרת.
שכיב מוראד שנאן: בסוף היום אני ארים יד אתך אדוני היושב ראש כי אני מבין את האחריות הלאומית שחלה על כולנו וגם אין לנו את הזכות בשביל דבר אחד קטן לפגוע בדברים אחרים.
שכיב מוראד שנאן: אבל אני רוצה שיהיה כתוב בפרוטוקול באופן חד משמעי שחברת החשמל גזענית, מנוהלת בצורה לא אחראית, נמצאים בה אנשים שלא סופרים את זה שיש אנשים אחרים במדינה הזאת.
שכיב מוראד שנאן: בוועדת החקירה של שילוב בני מיעוטים בשירות המדינה, בהתחלה באו עם נתונים שקריים ומזל שהיו לי נתונים שקיבלתי מהמחשבים שלהם ואמרתי שהם לא נכונים.
שכיב מוראד שנאן: היום הם רחוקים מאוד מלהגיע לא לשבעה אחוזים או לשמונה אחוזים או לעשרה אחוזים, כפי שהממשלה קבעה לשילוב בני מיעוטים.
שכיב מוראד שנאן: יותר חמור מזה, גם אלה שנמצאים שם, מונחת על צווארם החרב שיהיו מפוטרים בעוד שנה וחלק בעוד חצי שנה.
שכיב מוראד שנאן: אני הייתי אצל המנכ"ל וידידי אורן הלמן שהוא באמת ידידי היה שם ושמע את הדברים.
שכיב מוראד שנאן: קיבלתי תשובות שמגעילות אותי ואני מבקש שכל מילה תיכתב בפרוטוקול בצורה חד משמעית.
שכיב מוראד שנאן: אני מצפה ומבקש גיבוי של ועדת הכספים שדבר כזה לא יוכל להימשך.
שכיב מוראד שנאן: חברת החשמל לא תוכל להמשיך להיות מעל לחוק ולא תוכל להמשיך להיות מעל החלטות ממשלת ישראל ומדינת ישראל.
שכיב מוראד שנאן: אני לא רוצה לקשור את הדיון הזה לנושא של אישור הערבויות, אבל אני רוצה אדוני היושב ראש שתדע שמחמת כבודך – אני יודע שמגיעה לי רביזיה אחת ואחרי חצי שעה אתה תכניס אותה להצבעה פעם נוספת.
משה גפני: לא, אני לא אלך נגדך.
משה גפני: אני סומך על האחריות שלך.
משה גפני: אני לא רציתי בכלל להביא את הנושא.
שכיב מוראד שנאן: אני מבקש שנציגי חברת החשמל שנמצאים כאן יתחייבו שהנושא הזה יעלה לדיון מסודר.
שכיב מוראד שנאן: אני רוצה להופיע בפני דירקטוריון חברת החשמל ולהסביר להם את המשמעות של הדברים שהם עושים כדי שהמצב הזה לא יימשך.
משה גפני: אורן, אני מבקש תגובה.
אורן הלמן: אני רוצה לומר שאין כאן שום אלמנט של גזענות וחשוב שנאמר את זה גם לפרוטוקול.
אורן הלמן: חברת החשמל היא לא גזענית, לא פועלת בגזענות ולא תפעל בגזענות.
אורן הלמן: התקיימה ישיבה ואנחנו מאוד מכבדים גם את חבר הכנסת שנאן וגם את האוכלוסייה שהוא מייצג.
שכיב מוראד שנאן: אני רואה את עצמי מייצג של כלל האוכלוסייה, כולל יהודים אבל אני זועק את זעקתם של אלה שמקופחים באופן כל כך מתמשך.
אורן הלמן: הסוגיה היא מורכבת.
אורן הלמן: הסוגיה היא לא בהכרח כפי שנמסר על ידי המנכ"ל בישיבה ולא תלויה רק בחברת החשמל.
אורן הלמן: יש כאן הרבה מאוד גורמים שמקיפים את חברת החשמל והם אלה קובעים את כל סוגיית ההעסקה ואנחנו מדברים הרי על כוח אדם.
אורן הלמן: אנחנו תמיד מוכנים ורוצים לשמוע.
שכיב מוראד שנאן: ניתן להתחייב בצורה חד משמעית לתיקון עיוותים ועד שאנחנו מגיעים למצב של קיום החלטות הממשלה וכי חברת החשמל תיתן עדיפות בכניסה ובקבלת עובדים.
משה גפני: אורן, הוא יוכל להופיע בפניכם?
אורן הלמן: הוא יוכל להופיע.
משה גפני: יכול להיות שאני אבוא אתו?
אורן הלמן: בשמחה רבה.
ציון פיניאן: יכול להיות שאני אלווה את שניהם.
אורן הלמן: גם שי חרמש יכול להגיע.
משה גפני: לא, מגיע שכיב שנאן.
משה גפני: יכול להיות שאנחנו נבוא לעזור לו.
משה גפני: למה אתם לא מביאים לכאן את כתב הערבות?
משה גפני: אנחנו צריכים לאשר ערבות והיא לא לפנינו.
משה גפני: אנחנו רוצים שיהיה על שולחן הוועדה.
משה גפני: בקדנציה שלי, כשאתם מבקשים ערבות, אני מבקש שהערבות תהיה כאן.
משה גפני: אני רוצה לדעת על מה אני מצביע.
משה גפני: אתה רוצה שאני אגיד לך שיש כאלה במשרד האוצר שאני לא סומך עליהם ושהם מדליפים לטלוויזיה כל מיני דברים?
משה גפני: אני רוצה את הערבות כאן.
אודי אדיר: אין מניעה כמובן להציג את הערבות.
שי חרמש: זה מחזיר אותי לדיון אחר שנקרא התעשייה הצבאית.
שי חרמש: בוא נדע מה אנחנו מאשרים כאן כרגע.
שי חרמש: יש כאן חברה שלנו שהיא חדלת פירעון.
שי חרמש: אנחנו נותנים כרגע ערבות לאג"חים ובוא נגיד בצורה ברורה ביותר שאף אחד לא יכול לפרוע אותם.
אודי אדיר: לא, זה לא נכון.
אודי אדיר: הסברתי.
אודי אדיר: עשינו מתווה תעריפי ובאנו לחברת חשמל.
אודי אדיר: עשינו דבר מאוד שקוף ומאוד ברור ודווקא מאוד מסודר.
אודי אדיר: אמרנו במקום להביא לחברת חשמל עשרה מיליארד שקלים בשנה, זה יהיה במשך השנים.
שי חרמש: למען הגילוי הנאות, אם היה עומד מולי לווה פרטי עם בקשה כזאת, הייתי אומר לו שהוא חדל פירעון ויגיד לי ישר שאשים לו את הכסף בכיס.
שי חרמש: אין לי בעיה כי אין דרך אחרת, אבל בואו נדע את זה כי זאת חברה שחייבת היום 65 מיליארד שקלים, עומדת בשנה האחרונה בפני מצבים בלתי אפשריים של התייקרות הדלק, ואני לא מניח שהכסף הזה יחזור, אבל כנראה אין ברירה אחרת.
אודי אדיר: הערבות הזאת לא ניתנת לחברת חשמל בגלל הקשיים הפיננסיים שלה אלא הערבות הזאת ניתנת כדי לפרוס את התעריף על פני מספר שנים.
אודי אדיר: המתווה התעריפי הוא שהתעריף עולה על פני מספר שנים והוא בעצם זה שהולך להחזיר את ההלוואה עבור הערבות.
שי חרמש: אם לחברה לא הייתה בעיה, היא הייתה מנפיקה.
משה גפני: זה לפרוס את העלאת המחירים.
אודי אדיר: רק לחדד את הנקודה.
אודי אדיר: בגלל שהתשקיף עדיין לא מוכן, אני מבקשים שערבות המדינה תהיה או לתשקיף או להנפקה פרטית.
קריאה: זה מה שכתוב בבקשה.
שגית אפיק: בבקשה כתוב ערבות מלאה להנפקת אג"ח.
קריאה: אג"ח יכול להיות פרטי או ציבורי.
משה גפני: אני מביא את זה להצבעה, אבל אני מבקש בפעמים הבאות כשאתם מביאים בקשה לערבות, להביא את כתב הערבות.
משה גפני: אנחנו מצביעים על אישור ערבות המדינה כפי שביקש שר האוצר.
משה גפני: בעד אישור בקשת ערבות המדינה – פה אחד ערבות המדינה לחברת החשמל אושרה
משה גפני: הערבות אושרה בכפוף להזמנה של חבר הכנסת שכיב שנאן לדירקטוריון חברת החשמל.
משה גפני: נא להודיע לנו כי אולי אנחנו נבוא אתו.
משה גפני: על סדר היום תקנות המכס (תיקון), התשס"ט-2009, מסופי מטען אוויריים.
משה גפני: כאן כמובן יש הפרטה.
מני הסה: אני אציג.
מני הסה: מני הסה, רשות המסים.
מני הסה: מדובר בתיקון לתקנות המכס שהועבר כבר בעבר לדיון בוועדה.
מני הסה: תכף אני אציג את הנושא.
מני הסה: אני אעיר שבעקבות דיונים קודמים שנעשו בוועדה ולבקשת הוועדה אנחנו כמובן ניהלנו דיונים נוספים עם כל הגורמים המעורבים כמו רשות שדות התעופה, חברת סוויספורט, חברת ממ"ן ועוד גורמים נוספים, עשינו שינויים והשתדלנו לבצע התאמות ככל שניתן.
מני הסה: בפתח הדברים אני רוצה לומר שהתיקונים שאנחנו עושים כאן לא נוגעים רק למסופי מטען אוויריים שנמצאים בנמל התעופה בן גוריון אלא לכל תחום המחסנים הרשויים שנמצא במדינת ישראל.
מני הסה: כאן אנחנו מסדירים שני דברים עיקריים.
משה גפני: כבר קיימנו על זה הרבה דיונים.
משה גפני: אני רוצה לדעת לגבי העובדים וזה הדבר שהכי מעניין אותי.
משה גפני: מה יהיה עם העובדים אם נאשר את התקנות?
מני הסה: יושבות כאן החברות ואולי אפשר לשאול אותן.
משה גפני: העובדים ייפגעו או לא ייפגעו?
מני הסה: באופן טבעי אנחנו המכס ומפקחים על היבוא ועל היצוא במדינת ישראל.
מני הסה: מבחינתנו זה הנושא העיקרי של התקנות ובזה הן נוגעות.
מני הסה: נמצא אתי כאן גובה מכס נתב"ג שרוצה להתייחס לנושא.
רפאל גבאי: ברמת העיקרון לא צריכה להיות פגיעה מהותית במסופי המטען הקדמיים שנמצאים כיום.
רפאל גבאי: הסיבה המרכזית היא שהקליטה הראשונית של המטענים תיעשה במסופים האלה ולמעשה לאחר מכן זה יוצא החוצה.
רפאל גבאי: מסופי מטען, בלי שום קשר, באופן שוטף, מתאימים את עצמם לכל פעילות כלכלית כזאת ואחרת שהם למעשה הסנסור הראשון למה שקורה בכלכלה הישראלית כי רוב תשומות היצוא ורוב היצוא עובר דרך מסופי המטען.
רפאל גבאי: ברגע שאנחנו רואים ירידה, הם עושים את התאמות כוח האדם והם בוודאי יעידו על כך בעצמם.
רפאל גבאי: זאת אומרת, למכס, לרשות המסים, אין שום השפעה על התהליך הזה.
משה גפני: ממ"ן.
ראובן משולם: ראובן משולם, אני היועץ המשפטי של ממ"ן.
ראובן משולם: אני רוצה לומר דברים שאולי לא יישמעו כדברי שבח למכס אבל בכל זאת.
ראובן משולם: עברנו כברת דרך די ארוכה.
משה גפני: נכון, לכן אני עיכבתי את זה.
ראובן משולם: בקשות רבות שלנו קיבלו את ביטוין בתקנות והן תוקנו באופן שמשקף את בקשותינו.
ראובן משולם: עם זאת לא באנו למלוא סיפוקנו כמו שאומר הפתגם אבל נצטרך להסתדר עם התקנות ולחיות אתן.
ראובן משולם: אנחנו רק נבקש שהן ייכנסו לתוקף במועד מאוחר ככל הניתן.
משה גפני: סוויספורט.
משה גפני: את היית גם בישיבה הקודמת?
שירלי דהאן: כן, הייתי גם בישיבה הקודמת.
משה גפני: הזמן עשה את שלו.
משה גפני: אין התנגדויות והכל בסדר.
משה גפני: גדלתם מ-5 אחוזים ל-25 אחוזים.
שירלי דהאן: זה נכון.
שירלי דהאן: יושב אתי כאן סמנכ"ל הכספים ואולי הוא יוכל להתייחס.
משה גפני: גדלתם במהירות.
משה גפני: אני יכול לקחת אתכם ליהדות התורה שתאמרו לנו איך גדלים מחמישה מנדטים ל-25?
שירלי דהאן: אחרי מאבקים וקשיים מרובים אדוני.
ראובן משולם: מאבקים בנו.
ראובן משולם: מאבקים בממ"ן.
שירלי דהאן: אני הייתי כאן בדיון הקודם והייתי רוצה להתייחס במילה אחת.
שירלי דהאן: איכשהו בסוף הדיון קיבלנו רושם שאנשים הבינו שסוויספורט מתנגדת לתהליך התקנת התקנות אבל זה לא כך.
שירלי דהאן: מתחילת הדרך סוויספורט כן רואה את עצמה מחויבת לעבודה בשיתוף פעולה עם המכס ואני חושבת שאנחנו עושים את זה כבר שנים רבות.
שירלי דהאן: גם במסגרת ההליך הזה אנחנו רואים את עצמנו כמשתפים פעולה עם המכס.
שירלי דהאן: כן רצינו להעלות הסתייגויות בנושאים ספציפיים פרטניים שמעוגנים בתקנות האלה ושלדידנו לפחות מתייחסים להתחייבויות ולמצגים שניתנו לסוויספורט בתחילת דרכה ולפני ההשקעות הרבות שנעשו על ידה במסוף.
משה גפני: נעבור על התקנות ואז תעירי את הערותיך.
שגית אפיק: מני, דלג על ההגדרות ותתחיל בתקנה 2.
שירלי דהאן: דווקא רציתי להעיר להגדרות.
שגית אפיק: נגיע להגדרות דרך התקנות כי הרי ההערה שלך היא מהותית.
מני הסה: 2.
מני הסה: תיקון תקנה 15 בתקנה 15 לתקנות העיקריות,.
מני הסה: אחרי תקנת משנה (א4) יבוא:
משה גפני: אל תקריא.
משה גפני: תסביר את התקנה.
מני הסה: כל מחסן רשוי שנמצא במדינת ישראל הוא בעצם נאמן של רשות המסים והוא גם נאמן של היבואנים ביחס לטובין וביחס למסים שחלים על הטובין האלה.
מני הסה: לכן כל מחסן מספק איזושהי ערובה.
מני הסה: זה משתנה לפי סוג המחסנים.
מני הסה: במקרים הספציפיים האלה, כמובן ישבנו עם החברות וישבנו עם נציגים של חברות.
מני הסה: במקרה הזה מדובר בהיקפים מאוד גדולים ולכן יש קושי לבטח על ידי חברה מקומית.
מני הסה: לכן גידרנו את הסיכון של מדינת ישראל באמצעות קביעה של ביטוח או ערבות כאשר הגבלנו את גובה הערבות לחמישה אחוזים מממוצע מיסי היבוא היומי.
מני הסה: ההנחה היא שאם תהיה איזושהי גניבה או פריצה, לא ייקחו את כל המחסן בבת אחת או אם יש איזשהו אירוע נקודתי.
מני הסה: למיטב הבנתנו כך פחות או יותר זה מסוכם ומובן והחברות יכולות לעמוד בסטנדרט הזה ואין שום בעיה.
שגית אפיק: לסעיף הזה אין הערות.
שירלי דהאן: אולי הערה קטנה.
שירלי דהאן: בנושא הזה באמת הלכנו כברת דרך מאוד ארוכה עם המכס.
שירלי דהאן: הגיעו לכאן גם נציגים מחוץ לארץ והעלו את טיעוניהם.
שירלי דהאן: אנחנו מבוטחים תחת מטריה ביטוחית.
שירלי דהאן: רציתי לחדד כאן מילה אחת.
שירלי דהאן: אתם מדברים על ביטוח טובין והביטוח שקיים היום, ושגם אושר על ידי רשויות המכס, הוא ביטוח אחריות דווקא כאשר ביטוח טובין יותר מפנה לביטוח רכוש.
מני הסה: היה דיון ארוך על הדבר הזה.
מני הסה: עניין האחריות שביקשתם לא התקבל וזה כבר הוסכם.
משה גפני: אני רוצה לדעת את הוויכוחים, אפילו שהוסכם.
שירלי דהאן: בהמשך כתוב "לרבות בשל המסים שיחוב בעל רישיון המחסן לרשות המכס".
שירלי דהאן: זהו ביטוח אחריות כלפי צד שלישי.
שירלי דהאן: המהות שלו היא לא רכוש כי אנחנו לא מבטחים את הטובין עצמם שעוברים במסוף ואנחנו בדרך כלל גם לא יודעים את הערך שלהם.
שירלי דהאן: מה שאנחנו מבטחים זה את אחריות המסוף, בין השאר כלפיכם.
מני הסה: אנחנו יכולים לחזור לדיון הזה שהוא מלפני מספר שנים אז ישבו נציגים של חברת מארש מלונדון.
משה גפני: זה שהיה דיון, זה לא מפריע, אבל עכשיו יש דיון כי עכשיו אני גם הולך להצביע.
מני הסה: הנוסח שנמצא כאן הוא נוסח שמשקף את ההסכמות אליהן הגיעו.
מני הסה: חברת הביטוח יודעת לבטח.
מני הסה: הטענות שהיו לפני כן הן שיש דברים שחברת הביטוח לא יודעת.
שגית אפיק: תיקון תקנה 17.
מני הסה: כאן בעצם נתנו אפשרות לסוגים שונים של מחסנים.
מני הסה: מחסן מסוף מטענים אווירי יכול להיות רק לטובין מיובאים או רק לטובין מיוצאים.
מני הסה: אנחנו יוצרים כאן איזושהי גמישות גם למחסנים עצמם, כל אחד לפי דרך הפעולה בה הוא ירצה לפעול.
שגית אפיק: מאפשר לתת הקלות.
מני הסה: זה מאפשר גם לנו לאפשר אכיפה מתאימה או פיקוח שהוא מתאים רק למאפיינים של המחסן הספציפי.
מני הסה: עכשיו מגיעים לאחד הסעיפים הקריטיים שהוא סעיף 19, שהוא פסול לקבלת רישיון או לחידושו.
מני הסה: המטרה היא בסופו של דבר שלא ייכנסו כל מיני גורמים עבריינים כנאמנים של המדינה או נאמנים אחרים.
מני הסה: אנחנו מגינים כאן גם על המדינה וגם על היבואנים והיצואנים בהקשר הזה שלא יעשו שימוש לרעה במחסנים.
מני הסה: אני מדגיש שוב שלא מדובר כאן רק עלף מסופי מטען אווירי אלא מדובר על כל המחסנים הרשויים במדינת ישראל לסוגיהם.
מני הסה: כיום הסעיף הזה מאוד מגביל אותנו ביכולת הטיפול בכל מיני גורמים כאלה.
מני הסה: אני רוצה להזכיר שאנחנו מתמודדים כל יום עם ניסיון של הברחות של סמים, של אמל"חים, של יהלומים, של כספים וכולי.
מני הסה: כל דבר שמבריחים אותו, גם טובין שלא עומדים בתנאי חוקיות היבוא של מדינת ישראל.
מני הסה: הדבר ברור וברור לנו שאין כאן התנגדות.
מני הסה: יצרנו כאן איזשהו מדרג שהוא בעצם מורכב משלוש דרגות.
מני הסה: יש דרגה אחת שהיא דרגה ברורה שמי שהורשע בפלילים, כמובן אנחנו לא חושבים שהוא נאמן על מדינת ישראל ולא על היבואנים להשגיח על מסים או על דברים כאלו.
מני הסה: אנחנו מוסיפים כאן גם מקרים בהם הוגש כתב אישום כנגד אדם.
מני הסה: זאת אומרת, אנחנו כבר חקרנו, אנחנו כבר בדקנו, אנחנו כבר יודעים והוגש כתב אישום, או שיש חקירה שמתנהלת כנגד גורם והיום אנחנו נמצאים במצב ויודעים שיש חקירה, יש ממצאים מובהקים, החקירה לא הסתיימה ואנחנו נאלצים לתת רישיון למחסן לאדם כזה או לחברה כזאת.
מני הסה: כמובן שאנחנו צריכים לעמוד במדרג.
מני הסה: יש כאן אחריות שמנהל רשות המסים מעביר את הביקורת הזאת ומעביר את הביקורת גם היועץ המשפטי.
מני הסה: כמובן צריך לעמוד בסטנדרטים מסוימים והכל נמצא תחת ביקורת.
מני הסה: כמובן שבכל המקרים האלה, כפי שנראה אחר כך, תמיד נשמרת זכות השימוע.
מני הסה: זכות השימוע חוזרת כמעט בכל סעיף ובכל מצב.
מני הסה: גם בדין הכללי אנחנו חייבים בה ובכל מקרה הכנסנו את זה בצורה מפורשת ומפורטת כדי שלא יהיה ספק בכך.
מני הסה: יש כאן התייחסות נוספת שקיימת כבר היום שמבקש הרישיון לא נפסל לשירות המדינה או על פי החלטה של בית דין משמעתי.
משה גפני: אתם מסכימים עם משרד המשפטים שיהיה יועץ משפטי של המכס?
משה גפני: זה בסדר ואני לא נגד אבל סתם מעניין אותי, פילוסופית.
משה גפני: למה היה צריך יועץ משפטי לממשלה?
עדנה הראל: בשנים האחרונות אנחנו לא מעבירים ליועץ המשפטי לממשלה את ההכרעה אלא משאירים את זה לגוף.
עדנה הראל: הסכמנו שזה יהיה היועץ המשפטי של הגוף.
שגית אפיק: בכל מקרה זה צריך להיות רשות המסים.
מני הסה: כן, אפשר לכתוב רשות המסים.
מני הסה: זה לא חייב להיות רשות המכס.
שגית אפיק: זה יהיה רשות המסים.
עדנה הראל: הרבה פעמים אנחנו מטילים את זה ממש על הרגולטור עצמו והוא עושה את זה בהתייעצות.
משה גפני: למה צריך יועץ משפטי של רשות המסים?
משה גפני: יועץ משפטי של המכס.
מני הסה: אני צריך להיזהר קצת במלחמות ועדים.
מני הסה: לכן יש איזשהו תהליך.
מני הסה: אפשר לכתוב רשות המסים.
משה גפני: אבל היא לא מסכימה.
שגית אפיק: אין לה בעיה.
משה גפני: מוציאים את זה מהיועץ המשפטי לממשלה.
משה גפני: למייק בלס יש יותר זמן ואפשר להעביר את זה.
עדנה הראל: תמיד בהנחיה של היועץ המשפטי לממשלה.
עדנה הראל: כך זה גם בחוקים אחרים.
שגית אפיק: אבל הרשעה בעבירה, זאת לא ידיעה של היועץ המשפטי לממשלה?
עדנה הראל: הוא מתייעץ.
עדנה הראל: היועץ המשפטי של הגוף צריך להתייעץ לראות אם יש קלון ואם זה עונה אוטומטית למטריה הקונקרטית.
משה גפני: זאת אומרת, בתקנות לא צריך את היועץ המשפטי לממשלה.
עדנה הראל: בתקנות האלה.
עדנה הראל: הם עובדים על פי הנחיותיו.
משה גפני: זאת אומרת, למייק בלס יש יותר זמן.
שגית אפיק: מני, תסביר לגבי סעיף ההסדר שיש לך לדירקטור ובעל שליטה.
מני הסה: סעיף (ב) הוא סעיף חשוב.
מני הסה: בכל מקרה, התנאים האלה שציינו עכשיו ב-(א)(1) עד (4) צריכים להתקיים בכל תקופת הרישיון, כתנאי למתן הרישיון.
מני הסה: בנוסחים הקודמים הייתה התייחסות גורפת שכוללת גם את נושאי המשרה וגם את הדירקטורים.
מני הסה: החברות אמרו שיש בעיה מסוימת בהתייחסות לדירקטורים ונושאי משרה בחברה כיוון שלחברה כישות משפטית אין שליטה על מי הם בעלי השליטה בחברה ואין שליטה על מי הם הדירקטורים שהם ממנים.
שגית אפיק: זאת בעצם הייתה הערה שעלתה כאן בוועדה ועשיתם תיקון.
מני הסה: אני לא זוכר אם היא עלתה בוועדה או עלתה בדיונים בינינו, אבל הבנו את הבעיה.
מני הסה: בכל מקרה, יצאנו הסדרים שונים לנושאי משרה ולדירקטורים על מנת לפתור את הבעיות בצורה ממוקדת.